钦定古今图书集成/理学汇编/文学典/第062卷 > 李澣
## 钦定古今图书集成/理学汇编/文学典/第062卷 > 李澣

按《辽史文学传》：“李澣初仕晋，为中书舍人，晋亡归辽。
当太宗崩，世宗立，恟恟不定。澣与高勋等十馀人羁
留南京，久之，从归上京，授翰林学士。穆宗即位，累迁
工部侍郎。时澣兄涛在汴为翰林学士，密遣人召澣，
澣得书，托求医南京，易服夜出，欲遁归汴。至涿，为徼
巡者所得，送之南京下吏。澣伺狱吏熟寝，以衣带自”
经，不死，防之愈严。械赴上京，自投潢河中流为铁索
牵掣，又不死。及抵上京，帝欲杀之，时高勋已为枢密
使，救止之，屡言于上曰：“澣本非负恩，以母年八十，急
于省觐致罪。且澣富于文学，方今少有伦比，若留掌
词命，可以增光国体。”帝怒稍解，仍令禁锢于奉国寺。
凡六年，艰苦万状。会上欲建《太宗功德碑》，高勋奏曰：
“非李澣无可秉笔者。”诏从之。文成以进，上悦，释囚。寻
加礼部尚书、宣政殿学士，卒。